E.ON dumper ladepriserne

Ladeoperatøren E.ON har valgt at dumpe ladepriserne, lige op til sommerferien. Prisnedsættelserne træder i kraft i morgen, den 1. juli og gælder både for abonnenter og dem, der bare bruger ladestanderne.

Størst er prisnedsættelsen for dem, der bor i byerne og kan nøjes med 22 kW opladning. Her sættes prisen ned fra 5,50 til 3,50 kroner pr. kilowatt-time– altså 36 procent.

På hurtig- og lynladere sættes prisen ned til 4,75 kr. pr. kWh. Abonnenter kan spare en kroner pr. kilowatt-time, hvis de betaler 99 kroner om måneden for E.ON Drive Plus.

– Vi er virkelig glade for at kunne sænke priserne både til private og til taxierne, og håber det vil give vores kunder en bekymringsfri sommer rundt i landet, udtaler Martin Jarsdorfer, Market Director eMobility, E.ON Danmark.

Her er en oversigt og de nuværende og nye priser:

Uden abonnement (0 kr./mnd.) | Nuværende pris | Ny pris | Procent
Byladere (22 kW) | 5,50 kr. | 3,50 kr. | 36%
Hurtig – og lynladere | 6,50 kr. | 4,75 kr. | 27%

Med abonnement (99 kr./mnd.) | Nuværende pris | Ny pris | Procent
Byladere (22 kW) | 4,50 kr. | 3,00 kr. | 33%
Hurtig – og lynladere | 5,50 kr. | 3,75 kr. | 32%

E.ON har mere end 2.200 ladepunkter rundt om i Danmark. I første halvår af 2023 er ladenetværket vokset med mere end 400 ladepunkter.

Hos Danmarks største ladeoperatør, Clever, er ad hoc ladepriserne for hurtig- og lynladere på enten 3,49 eller 4,99 kroner, alt efter lokation. Hos Circle K tager de p.t. 4,40 kr. pr. kWh (normalt 4,50 kr.), mens OK og Q8 tager 4,50 kr.. Shell tager en rund femmer.

E.ON dumper ladepriserne