Norlys snupper E.ON’s kunder – fastpris-løsninger ryger på porten

Endnu en gang bliver danske elbilister kastebold i energiselskabernes store strategispil. Denne gang er det Norlys, der overtager en stor del af E.ON’s private og erhvervskunder – og selv om selskaberne lover en “smertefri overgang”, er der god grund til at læse det med småt.

De kunder, der har haft E.ON’s populære all-inclusive løsning med fast pris, kan nemlig se langt efter den tryghed fremover. De får deres aftale opsagt og må selv vælge et nyt produkt hos Norlys – eller en helt anden operatør. Dermed forsvinder endnu et fastpris-tilbud fra markedet, og det kan mærkes i en tid, hvor elpriserne svinger voldsomt.

Med aftalen vokser Norlys’ fodaftryk på lade-markedet betydeligt. Og selvom det kan give stordriftsfordele, reducerer det også konkurrencen. E.ON trækker sig i praksis fra det private lademarked, og færre aktører betyder typisk færre valgmuligheder – og potentielt højere priser for forbrugerne.

Nu med Norlys-logo på regningen

Har du i dag en E.ON-ladeboks med forbrugsafregning, kan du fortsætte som hidtil – bare med Norlys-logo på regningen. Din boks bliver stående, og aftalen fortsætter uden større ændringer. Ifølge Norlys sikrer det, at kunderne stadig kan lade intelligent – altså på tidspunkter, hvor strømmen er billigst og grønnest.

– Det er vigtigt for os, at vi med aftalen sikrer, at de tidligere E.ON-kunder fortsat er med til at understøtte energisystemet, så de med intelligente ladebokse kan lade, når strømmen både er grønnest og billigst. Om få år har vi mere end en million elbiler i Danmark, og derfor er det helt afgørende, at ladeboksene kan tilrettelægge elbilernes forbrug, så de ikke bliver en belastning for elnettet, siger Ellen Trolle, der er direktør for Norlys’ ladeforretning.

Baggrunden er, at E.ON tidligere i år besluttede at stoppe salget af nye ladeaftaler til private. Med aftalen sikres de nuværende kunder en fremtidig løsning, mens E.ON fokuserer på sit offentlige ladenetværk, der ikke er omfattet af aftalen.

Kort sagt:

Fastpris: Din aftale opsiges – her skal du aktivt vælge et nyt produkt.

Forbrugsafregning: Din aftale kan fortsætte hos Norlys, hvis du bekræfter flytningen.

Offentlige ladestandere: Ingen ændringer, de drives fortsat af E.ON.

Norlys snupper E.ON’s kunder – fastpris-løsninger ryger på porten